डॉक्टर के पति ने एचओडी से कहा- तुमने वाइफ की सीआर बिगाड़ी, छोड़ूंगा नहीं
एमजीएम मेडिकल कॉलेज में एक डॉक्टर की सीआर औसत लिखने पर पैथोलॉजी विभाग के एचओडी को धमकाने का मामला सामने आया है। एचओडी ने अधीनस्थ महिला डॉक्टर की सीआर लिखी, लेकिन अच्छी ग्रेड नहीं दी। पहले तो इसे लेकर डॉक्टर ने दुर्भावना की शिकायत भोपाल तक की। जब वहां से कुछ नहीं हुआ तो डॉक्टर के पति कॉलेज पहुंचे और एचओडी से कहा कि तुमने मेरी वाइफ की सीआर बिगाड़ी है। मैं तुम्हें छोड़ूंगा नहीं। इसकी लिखित शिकायत एचओडी ने संयोगितागंज थाने और कॉलेज डीन से की है।
कुछ महीने पहले एचओडी डॉ. सीवी कुलकर्णी ने इस अधीनस्थ डॉक्टर की सीआर लिखी थी। इसमें उन्होंने डॉक्टर का परफॉर्मेंस औसत बताया। इस पर महिला डॉक्टर ने दुर्भावनावश एचओडी द्वारा ऐसा करने की शिकायत मुख्यमंत्री हेल्पलाइन में की। वहां से जांच के लिए प्रकरण एमजीएम मेडिकल कॉलेज डीन को भेजा गया। इसी बीच सोमवार को नया बखेड़ा खड़ा हो गया। वार्षिकोत्सव के दौरान महिला डॉक्टर के पति कॉलेज पहुंचे और एचओडी को धमकाया। सूत्रों के अनुसार उन्हें जान से मारने की धमकी भी दे डाली। इसके बाद यह मामला डीन तक पहुंचा। प्रभारी टीआई ओएस भदौरिया ने बताया कि मेडिकल कॉलेज से आवेदन मिला है। उसमें डॉ. कुलकर्णी ने महिला डॉक्टर के पति द्वारा जान से मारने की धमकी देने की शिकायत की है।
hin_Deva hin_Deva hin_Deva